Քաղաքական, տնտեսական ու մշակութային վերելքը մ.թ.ա. III-I դդ. Հայաստանի հզորացման հիմք հանդիսացան: ՈՒստի պատահական չէ, որ Տիգրան II-ի (մ.թ.ա. 95-55 թթ.) օրոք Հայաստանը դուրս եկավ միջազգային լայն ասպարեզ և դարձավ Առաջավոր Ասիայի քաղաքական հզոր ուժերից մեկը: Տիգրանը Աղձնիքում կառուցեց նորաստեղծ կայսրության մայրաքաղաք Տիգրանակերտը (մ.թ.ա. 80-ական թվականների վերջերին), որի տեղը գրեթե բոլոր աղբյուրները ցույց են տալիս Տիգրիսի վերին հոսանքի շրջանում, բայց մի մասը նշում է Տիգրիսից հյուսիս, մյուս մասը` հարավ: Առ այսօր քաղաքի տեղադրության հարցում հստակություն չկա: Կարծում ենք եղած տեսակետներից ամենահավանականը Լեման Հաուպտինն է: Տեղանքի և քաղաքի նկարագրությունը, դարբասները, պարիսպները, շինաքարը (կրաքար), բնորոշ են հելլենիստական շրջանի ճարտարապետությանը: Կարևոր է նաև հունարեն արձանագրության առկայությունը: Իհարկե հարցի վերջնական պատասխանը կարող են տալ պեղումները: